和趙鵬翔贈李生
作者：周紫芝
朝代：宋

paragraphs: 人間作畫如作詩，妙由心得非人爲。
五日一石十日水，此事無乃亦可期。
向來郭恕先，妙手真復奇。
經年不肯下一筆，胸中丘壑誰當知。
忽然有興不可遏，寫作槎枒風雨枝。
回頭却笑閻立本，緩急與人爲畫師。
李生聞是成遠後，一生落魄唯飲酒。
貴人金多不可呼，閒日爲多畫日偶。
心知公子非俗人，平生筆底波瀾翻。
故作滄江與巨石，要看萬里風濤相吐吞。
誰知此老不足數，自笑一生常苦辛。
桃花水暖小艇窄，十年辜負江邊春。
時危力小去未得，畫圖入眼空傷神。